
The laughing queen that caught the world's great hands. 

Then comes a mightier silence " 

Leigh Hunt 



I "The star is fallen, — 

t<^ And time is at his period." 

' Shakspere. 

CLEOPATRA. 

NocTE oppressa nova Memphis iacet ; undique planctu 
Thebarum resonant portae miseroque tumultu : 
Carmine soUenni nec iam sublimia pictis 
Quot tota adsurgunt Aegypto templa columnis 
Sidera nec pingui nidore maligna fatigant, 
Sed gemitus contra exoritur circumque voluta 
Murmura desertis late geminantur arenis. 
Maximus undarum Nilus crudelia gentis 
Fata suae plorat frustra, victasque remissus 
Ad pontum devolvit aquas, et flumine toto 
Dat gemitus. Ergo series longissima rerum 
Clauditur, innumeros et nobilitata per annos 
Sceptra iacent ; servire parant qui mille ferebant 
Tunc etiam populi longinqua ab origine gentis 
Saecula, Laomedon cum nondum incensa parabat 
Numina flagitiis memoremque in moenia Troiae 
Divorum invidiam. Quo iam tantosque labores 
Totque manu valida tam longo tempore bella 
Primaevos gessisse patres, quo immania late 
Templa polo exaequasse, aeternaque pondera certo 



Pyramidum fundasse loco, domitasque superbis 

Immensam gentes seriem inscripsisse columnis, 

Si rapta virtute patrum manet irrita proli 

Gloria, feminea quae impulsa libidine tota 

Corruat ? ^ 

Occiduo ceu quondam lucida caelo 
Fax Veneris, cum Phoebus abit urgentque tenebrae . 

Desuper, eminuit caecique ad limina ponti 
Substitit : oppositis tremulo se reddit in undis 
Lumine, tum depulsa ruit, terrasque profunda 
Aeraque Oceanumque premit nox invida nube : 
Haud aliter regum Phariorum se ultima toUit 
Progenies Cleopatra, ruenti et praesidet ipsa 
Causa ruinarum patriae. Primo illa iuventae 
Flore invita sui patitur connubia fratris, 
Mox, — quae namque ferae commercia tuta leaenae 
Et cervo imbelli ? — lis incidit improba ; regnis 
Seditione fugit subita exturbata, Syrosque, 
Triste puellari meditans sub pectore bellum, 
Adpetit, externaque manu invasisse paterna 
Audebat jam regna, nisi huc devectus adesset 
Heu frustra tua, Magne, legens vestigia Caesar. 

Nam formosa suae regina neque inscia formae 
Militia fessa et rerum satiata secundo 
Eventu illecebris pertemptat et arte procaci 
Corda ducis : bene fisa sibi, rate provolat una 



Pellaeum ad portum ; precibus laxantur et auro 
Vincla Phari, patriisque ofFert sese exsul in aulis 
Ausonio improvisa duci, passoque capillo 
SoUerti fictos efFundit voce dolores 
Et rogat ultorem. Potuit non cedere verbis 
Ille, sed oranti formae facundia major 
Subvenit, et regnis turpi mercede receptis 
Et te dedomito, Caesar, Cleopatra superbit. 

At regina diu tam sese experta valentem 
Ambitione nova pariterque libidine flagrat, 
Nec satis hoc uni rata quod sibi pareat ingens 
Aegyptus, tanto sperat discrimine rerum 
Momentum ancipitis quo declinaverit orbis 
Se fore, se Tiberi quae Nilo jura daturam ; 
Esse etenim se pulchram ideo ut iam denique terris 
Femina praesideat. lam tum vix arma Philippis 
Mota quiescebant mundique iterata dolentis 
Discidia, at magnae certamina tertia Romae 
Fata parant, ter bella pati civilia cogunt, 
Arsacida necdum edomito violare Latino 
Sanguine longinquos campos pontumque Pelasgum. 
lamque adeo ventura sonum toto orbe minacem 
Proelia dant longe : hinc sese puer ille receptus 
Gentem in Caesaream, hinc Antonius erigit, illi 
Foedere iam frustra ficti sociatus amoris ; 

Namque subest utrique odium regnique cupido 
Aemula ; non animis actos in funera fas est 
Colloquio cohibere aut compositis hymenaeis, 
Nec caelo emissum precibus suspendere fulmen. 

Et Cleopatra, deo tot vaticinata cruento 
Funera deberi, nunc huc nunc dividit illuc 
Ancipitem curis animum, perque omnia versat, 
Saepe rogans quid fata ferant, utri alta voluntas 
Conciliata deum, valeatne aut milite et armis 
Hic aut pectoribus rerum plus ille peritis ; 
Et nunc Antoni nuUis pellenda periclis 
Constanti virtus animo et prudentia rebus 
Tam firmata trahit dubiam, nunc sidere Caesar 
Invitat patrio et praesenti numine felix. 
Vix alternantem Parcarum inamabile vincit 
Imperium : Antoni proprias sibi sumere partes 
Mens stetit, hunc opibus volt sustentare suoque 
Milite, scque ducis certo sociare triumpho, 
Demens, nec capiti superimpendentia fata 
Respicit, et simili seque Aegyptumque ruina 
Demersas. 

IUe interea se ad flumina Cydni 
Dum tenet, huc regina viam super aequora remis 
Molitur ; rumor rapida praenuntius ala 
Urbes per Cilicum perque Asia rura vagatur ; 
Visendi studio ad ripas hinc inde tumultu 



Plebs efitisa ruit vario, stipataque navis 
Adventum exspectat, quae mox adlabitur amnem 
Splendida per medium. Costis illisus aenis 
Luce repercutitur rutila sol, iamque putarit 
Serus agens summo pastor de monte capellas 
Accensam flagrare ratem et fluvialibus undis 
Spargere Vulcanum : in ventos difFundit odores 
Porrecta aurato velorum purpura malo ; 
Aurum puppis habet, refluosque argenteus ordo 
Remorum in numerum fluctus ferit. Ipsa cubili 
Sublimis regina sedet ; tentoria tenui 
Lucida circumeunt filo formamque iacentis 
Oraque nec celant nec conspicienda profano 
Tota simul praebent populo, studiumque videndi 
Accendunt : hinc inde, deas imitata marinas, 
Turba ministeriis famularum intenta vagatur, 
Atque aliae soUerti intendunt carbasa tactu, 
Una regit cursus clavumque ad litora torquet. 

Hic ille opperiens reginam Antonius alto 
Urbe sedet media solio cordisque tumultu 
Ancipiti gestitque simul metuitque videre 
Laudatam fama formam et contraria fatis 
Ora suis : densa qualis sub fronde colubram 
Vidit ubi latitantem avis, ala pendula librat 
Se tremula, squamisque ferae splendentia pictis 
Terga reformidat simul et miratur, et auro 

Cristatum caput et tumido linguam ore micantem : 
Fixam oculis tenet illa et discessisse petentem 
Adlicit ad mortem : haud aliter praesaga malorum 
Mens quamvis vetet ire, tamen, ceu numine pulsus 
Nescioquo, facilem invitus te reddere praedam 
Cogeris, Antoni, navemque ascendere iussus. 

Explicat interea magno Cleopatra tumultu 
Ignotos Latio luxus dapibusque superba 
Praesidet instructis : primo stupet advena consul 
Aspectu tacitusque sedet ; pallore fatentur 
Insolito vultus defixaque lumina terra 
Quam durae penitus temptent praecordia flammae, 
Quantus et insidat misero deus. IUa ubi noscit 
lam sua flaminibus propelli coepta secundis, 
AttoUit se ultroque oculis ardentibus infit : 

" Exoptata mihi et multos praevisa per annos 
Tempora fatorum serus circumtulit ordo : 
lam terris requiem firmaeque novissima pacis 
Dona parant Superi, et cupiunt fatale benigni, — 
Tu modo tanta deum, Romane, incepta secundes, — 
Discidium sanare atque aurea reddere saecla. 
Haec ego (nec fallor) cecini quae abstrusa vetustis 
Deprompsi libris oracula, quos Pater olim 
Caelicolum, primis cum magnum immitteret orbem 

Cursibus, in terris liquit, voluitque per illos 
Posse hominum si cui prudentia pectora rerum 
Tuta per annorum longas vestigia ferre 
Ambages, rapidique viam praevertier aevi. 
Quos nostri invenere patres : hinc tempore longo 
Derivata manet Phariae sapientia genti, 
Hinc etiam aversae clades, hinc saepe periclis 
Erepta in viridem perstant haec regna senectam. 
Nunc tamen ad metam ventum est, nec iam uUa refellunt 
Vota diem : fato monitus, se tradere Nilus 
Externo discit populo dominumque requirit 
Cui simul Aegyptus, simul ingens pareat orbis. 
Adscriptum sed enim est, ubi iam duo fata virorum 
De summo imperio certarint aemula, necdum 
Clara satis divom steterit via, tum fore rebus^ 
Niliaca ut mulier dubiis superaddita bellum 
Ad finem trahat, — en ultro tibi meque meumque 
Devoveo regnum, quoniam in me fata volebant 
Indigna tanti rerum discriminis esse 
Arbitrium : hoc unum, oblatis utare precamur 
Auxiliis omnes Pharii." 

Finem illa loquendi 
Ore dedit, medioque simul sublimis Olympo 
Suspensae Lachesi Pater adnuit : illa labori 
Protinus aeterno incumbit, letalia terris, 
Antoni, tua deducens subtemina fati. 

Addit enim classes aeratas, Actia bella, 
Et convulsa maris luctantibus aequora remis, 
Et simul Europae Libyaeque Asiaeque rubentem 
Sanguine confuso pontum : se deinde vocato 
Tradentem vento adponit trepidaque volantem 
Reginam super alta fuga, et iam roboris ipsum 
Immemorem antiqui fugientia vela secutum, 
Dementem, neque enim quantis sua cogitat auris 
Difficili fortuna freto iactata laboret. 
Quamquam vaesano nisi tum cessisset amori 
Vi potuit propria fatis obstantibus unus 
Pervicisse tamen toto et dominarier orbe. 

Constitit amisso ductore exterrita classis : 
Diversae effugiunt aliae, verruntque profundum, 
Pars et perfidiam ducis indignata fugacis 
Victori tradunt se ultro veniamque rogatam 
Accipiunt. Ipse interea super aequora Caesar 
Dis properat ventisque faventibus arbiter orbis. 

Armorum Phariis iamque ingruit horror harenis ; 
Sedibus omnigenum primaevis monstra deorum 
Longo cum plangore et barbarico ululatu 
Expulsa aeternum caeli inter nubila quaerunt 
Exsilium : vacuis armatam adstare Minervam 
Templis respiciunt pavidi, Martemque Latini 
Nominis auctorem, et torvo victricia voltu 

Numina Romulidum. 

At miserum iam prisca ducem sub pectore virtus 
Urit inexstincto frustra rediviva dolore : 
Carceribus qualis brevibus, quem forte leonem 
Occultae cepere plagae, trahit irrequietus 
Hinc atque inde pedem, clausaque exaestuat ira ; 
Talis et incassum saevit vagus ille per aulas, 
Et quantus fuerit reputans et qualia demens 
Perdiderit : nec iam solitis Cleopatra furentem 
IUecebris mollire valet nec supplice voltu, 
Fitque invisa viro tantorum causa malorum. 
IUa tamen (percepit enim) fera flectere tendit 
Corda dolo, inclusamque tenet sese ipsa sepulchro, 
Quod sibi sospes adhuc condebat mole superba : 
Mortem se simulat petiisse ; ea fama per urbem 
Spargitur. Antoni quae vox ut venit ad aures, 
Obstupuit primum, veteri tum cessit amori : 
Litore ceu quondam cum longius unda recessit, 
Traxit et in se pontus aquas, cessare videntur 
Omnia, mox alius coUecto pondere fiuctus 
Irruit et late nudatas riiergit harenas ; 
Sic illi renovatus amor, sic pectore toto 
Exundat : nec iam tumidus se continet aestus, 
Nec patitur suo vincla dolor : cruciata supremos 
Corda viri solvunt gemitus, nec plura moratus 
Prosilit inque ensem sese inicit. Integra venis 

Vita tamen perstat misero, et periisse rogantem 
Mors ultro refugit. 

Fimestos illa dolorum 
Discit ubi eventus, amens, exterrita, duci 
Continuo iubet ad sese, gremioque fovere 
Osculaque exsangui flagrantia figere fronti 
Incipit ; at tacita mediis amplexibus ala 
Obstat pallida Mors : languentia membra rigescunt, 
Aeternaque oculos sopor urget ferreus umbra. 

I 

Tum vero immodicis rumpit Cleopatra querellis 
Aera, et in summos audax convicia torquet 
Caelicolas ; nec iam facilem cura uUa salutem 
Accipere, aut aures precibus temptare benignas 
Caesaris. Ardescit venis tum patria virtus, 
Mensque exuta malum fugientibus ardua pinnis 
Mortales spernit coetus, adparet et alto 
Pectore nobilitas trahiturque libidine mortis. 
Sceptra ferunt jussae et gemmis diadema coruscum 
Ancillae et Pharios quae longo tempore reges 
Purpura vestierat : simul adstant aspidis ante 
Provisae insidiae. Sollenni jamque paratu 
Splendida se attoUit constantique ultima voce 
Verba refert : 

" Me quippe tuis insigne triumphis 
Addere vis, Caesar, decus, et mea colla sequentis 

Victrices currus Latia foedare catena ? 
Sunt, derise, mihi vires studiosaque leti 
Pectora ; nec Romae soli laus illa petentum 
Mortem ultro datur ; et nobis cunctantia fata 
Invitare licet laetoque occurrere voltu. 
lam vero quoniam subtraxit iniquus honesti 
Quicquid erat toto orbe deus, cur ultima saecli 
Praeteriti morer, aut quo non invadere Mortis 
Arcanamque domum tenebrosaque limina pergam ? 
Te sequor, Antoni ! " 

Simul aspida corbe latentera 
Promit et exsertae infixam tenet ipsa papillae : 
IUa per et venas et conscia membra quietum 
Submittit penitus letum, iamque alta gravatos 
Nox oculos tegit, et vacuas it vita sub auras. 



